Pohľad na pamätník v novembri 2018
**Národný pamätník olympionikov** je pamätník nachádzajúci sa na Národnom cintoríne v Martine na počesť olympionikov zo Slovenska. Podľa Štatútu Pamätníka olympionikov ide o symbolický prejav vďaky občanov Slovenskej republiky výnimočným už nežijúcim športovcom - medailistom z olympijských hier za reprezentáciu krajiny. Autorom pamätníka je slovenský architekt Ing. Mojmír Vychodil. Pamätník spravuje Slovenský olympijský výbor.

História
--------

Existujúci pamätník je výsledkom dlhoročných snáh o zriadenie pietneho miesta, na ktorom by si mohla verejnosť uctiť pamiatku športovcov, ktorí reprezentovali svoju vlasť na najvyššej úrovni - na olympijských hrách. Významní predstavitelia slovenského olympijského hnutia - predovšetkým čestný člen SOV Bohumil Golian, čestný predseda Slovenského olympijského výboru Vladimír Černušák a predseda Združenia olympijských klubov Slovenskej republiky Ivan Čierny - sa už od deväťdesiatych rokov 20. storočia vyslovovali za myšlienku vybudovania pamätníka po vzore iných krajín. Napokon sa myšlienky chopil Slovenský olympijský výbor a začal s rokovaním o umiestnení pamätníka. Do úvahy prichádzala Bratislava či Vysoké Tatry. Rozhodnutie padlo na mesto Martin, ktoré ponúklo dôstojné miesto na Národnom cintoríne a finančnú spoluúčasť na projekte. Na dizajn nového pamätníka bola 10. mája 2012 vyhlásená súťaž a spomedzi 19 súťažných návrhov bol vybraný projekt mladého bratislavského architekta Mojmíra Vychodila.

Základný kameň Národného pamätníka olympionikov na Národnom cintoríne v Martine položili 6. novembra 2013. Bolo však treba doriešiť financovanie celej stavby. Okrem príspevku Medzinárodného olympijského výboru, Slovenského olympijského výboru a mesta Martin (dotácia 20 tisíc eur z mestského rozpočtu) bola vyhlásená aj verejná zbierka.

O necelý rok od položenia základného kameňa, 16. októbra 2014, dokončený pamätník slávnostne odhalilo šesť slovenských olympionikov - Eva Šuranová, Mária Jasenčáková, Danka Barteková, Anton Urban, Jozef Labuda a Michal Martikán. Večný oheň na pamätníku zapálil dvojnásobný bronzový medailista a predseda komisie športovcov SOV Jozef Gӧnci.

Architektúra
------------

Pamätník má obdĺžnikový pôdorys. Na vyvýšenom čiernom podstavci z čiernej žuly Nero Zimbabwe s lešteným povrchom je umiestnených päť žulových okruhliakov zo svetlo šedej žuly s tryskaným povrchom, každá s priemerom približne 1 meter a hmotnosťou okolo 3 ton. Podstavec predstavuje krajinu a jej obyvateľov, kamene symbolizujú päť olympijských kruhov a zároveň tatranské štíty, ktoré sa týčia vysoko nad krajinou a sú nositeľmi najvyšších ľudských ideálov. Uprostred kamenných gúľ je zapustený kahan - večný oheň, ktorý predstavuje olympijský oheň. Leštený povrch podstavca je členený na jednotlivé obdĺžniky (predstavujúce jednotlivých ľudí žijúcich v krajine), pričom z množstva "bezmenných" nepravidelne vystupujú farebné tabuľky predstavujúce výnimočných športovcov. Dlaždice majú zlatú (zliatina Cu - Al), striebornú (anticoro) alebo bronzovú farbu - vždy podľa toho, akú najcennejšiu medailu športovec na olympijských hrách získal. Na každej tabuľke je uvedené meno a základné faktografické údaje o príslušnom olympionikovi. Pri odhalení pamätníka bolo do podstavca osadených 24 kusov dlaždíc s menami športovcov, z toho 21 bolo umiestnených na vodorovnej ploche a 3 na čelnej kolmej stene podstavca.

Dielo získalo Výročnú trofej Medzinárodného olympijského výboru „Šport a umenie" 2014 a Cenu Ladislava Chudíka za architektonické dielo propagujúce šport a olympizmus 2014.

Štatút pamätníka a ocenení športovci
------------------------------------

*Štatút Pamätníka olympionikov* je dokument, ktorý popisuje účel pamätníka, jeho podobu a upravuje pravidlá, podľa ktorých je možné umiestniť na pamätník meno športovca. Bol schválený dňa 25. februára 2016 v Bratislave na zasadnutí Výkonného výboru Slovenského olympijského výboru. K úpravám v Štatúte došlo 4. mája 2017.

V zmysle Štatútu má právo na umiestnenie tabuľky s menom každý nežijúci olympijský medailista, ktorý sa narodil na území Slovenska. Ak získal viacero rôznych medailí, tabuľka bude mať farbu najcennejšej z nich. Tabuľka má obsahovať okrem mena a priezviska (u žien vrátane rodného priezviska) aj druh športu, rok konania olympiády, medailové umiestnenie a štát, ktorý vtedy športovec reprezentoval. Štatút pripúšťa aj možnosť umiestniť na pamätník tabuľku olympionika, ktorý sa nenarodil na území Slovenska, ale výrazne sa zaslúžil o jeho reprezentáciu. Nomináciu športovca navrhuje päťčlenná nominačná komisia, ktorú vymenúva a odvoláva Výkonný výbor Slovenského olympijského výboru. Predsedom komisie je prezident SOV.

### Ocenení športovci

| Meno športovca | Rokocenenia | Druh športu | Získaná medaila | Rok získaniamedaily | Štát |
| --- | --- | --- | --- | --- | --- |
| Mikuláš Athanasov | 2014 | zápasenie (gréckorímsky štýl) |  bronz | 1952 | Česko-Slovensko Česko-Slovensko |
| Vladimír Dzurilla | 2014 | ľadový hokej |  bronz striebro bronz | 196419681972 | Česko-Slovensko Česko-Slovensko |
| Bohumil Golian | 2014 | volejbal |  striebro bronz | 19641968 | Česko-Slovensko Česko-Slovensko |
| František Gregor | 2014 | ľadový hokej |  bronz | 1964 | Česko-Slovensko Česko-Slovensko |
| Zoltán Imrich Halmaj | 2014 | plávanie (200 m voľným spôsobom)(4000 m voľným spôsobom)(1000 m voľným spôsobom)(50 yd voľným spôsobom)(100 yd voľným spôsobom)(100 m voľným spôsobom)(4 x 200 m voľným spôsobom) |  striebro striebro bronz zlato zlato striebro striebro | 1900190019001904190419081908 | Rakúsko-Uhorsko Rakúsko-Uhorsko |
| Jozef Herda | 2014 | zápasenie (gréckorímsky štýl) |  striebro | 1936 | Československo Československo |
| Ľudovít Kmeťko | 2014 | gymnastika (voľné cvičenie družstiev) |  striebro | 1912 | Rakúsko-Uhorsko Rakúsko-Uhorsko |
| Mór Koczán(Miklós Kovács) | 2014 | atletika (hod oštepom) |  bronz | 1912 | Rakúsko-Uhorsko Rakúsko-Uhorsko |
| Vincent Lafko | 2014 | hádzaná |  striebro | 1972 | Česko-Slovensko Česko-Slovensko |
| Štefan Matlák | 2014 | futbal |  striebro | 1964 | Česko-Slovensko Česko-Slovensko |
| Ondrej Nepela | 2014 | krasokorčuľovanie |  zlato | 1972 | Česko-Slovensko Česko-Slovensko |
| Matylda Pálfyová | 2014 | gymnastika (družstvá) |  striebro | 1936 | Československo Československo |
| Dušan Pašek | 2014 | ľadový hokej |  striebro | 1984 | Česko-Slovensko Česko-Slovensko |
| Peter Pospíšil | 2014 | hádzaná |  striebro | 1972 | Česko-Slovensko Česko-Slovensko |
| Alexander Prokopp | 2014 | športová streľba (vojenská puška na 300m) |  zlato | 1912 | Rakúsko-Uhorsko Rakúsko-Uhorsko |
| Pavel Schmidt | 2014 | veslovanie (dvojskif) |  zlato | 1960 | Česko-Slovensko Česko-Slovensko |
| František Schmucker | 2014 | futbal |  striebro | 1964 | Česko-Slovensko Česko-Slovensko |
| Július Strnisko | 2014 | zápasenie (voľný štýl) |  bronz | 1980 | Česko-Slovensko Česko-Slovensko |
| Eva Šuranová | 2017 | atletika |  bronz | 1972 | Česko-Slovensko Česko-Slovensko |
| Alojz Szokol | 2014 | atletika (beh na 100 m) |  bronz | 1896 | Rakúsko-Uhorsko Rakúsko-Uhorsko |
| Rudolf Tajcnár | 2014 | ľadový hokej |  bronz | 1972 | Česko-Slovensko Česko-Slovensko |
| Július Toček | 2014 | veslovanie |  bronz | 1964 | Česko-Slovensko Česko-Slovensko |
| Július Torma | 2014 | box |  zlato | 1948 | Česko-Slovensko Česko-Slovensko |
| Ladislav Troják | 2014 | ľadový hokej |  striebro | 1948 | Česko-Slovensko Česko-Slovensko |
| Vladimír Weiss | 2018 | futbal |  striebro | 1964 | Česko-Slovensko Česko-Slovensko |
| Vojtech Zulawsky | 2014 | šerm (šabľa) |  striebro | 1908 | Rakúsko-Uhorsko Rakúsko-Uhorsko |

Referencie
----------

1. 1 2 3   *Štatút Pamätníka olympionikov* [online]. Slovenský olympijský výbor, [cit. 2018-11-01]. Dostupné online.
2. 1 2 3 4 5 6 7   *Štatút Pamätníka olympionikov* [online]. Slovenský olympijský výbor, [cit. 2018-11-01]. Kapitola Článok 3 - Architektonické riešenie pamätníka. Dostupné online.
3. 1 2 3  SOUČEK, Ľubomír. *Na Národnom cintoríne v Martine položili základný kameň Národného pamätníka olympionikov* [online]. Slovenský olympijský výbor (www.olympic.sk), 6.11.2013, [cit. 2018-11-03]. Dostupné online.
4. 1 2 3 4  KOPKA, Roman. *Skromný, dôstojný, kultivovaný – taký je Národný pamätník olympionikov* [online]. SME (www.myturiec.sme.sk), 23.10.2014, [cit. 2018-11-03]. Dostupné online.
5. ↑   *SOV vyhlasuje výtvarnú súťaž na tému Pamätník olympionikov na Národnom cintoríne v Martine* [online]. Slovenský olympijský výbor (www.olympic.sk), 10.05.2012, [cit. 2018-11-03]. Dostupné online.
6. ↑  SOUČEK, Ľubomír. *Národný pamätník olympionikov v Martine už od júna stavajú, môžete naň prispieť aj vy!* [online]. Slovenský olympijský výbor (www.olympic.sk), 23.7.2014, [cit. 2018-11-03]. Dostupné online.
7. 1 2 3  SOUČEK, Ľubomír. *Na Národnom cintoríne v Martine slávnostne odhalili Národný pamätník olympionikov* [online]. Slovenský olympijský výbor (www.olympic.sk), 16. 10. 2014, [cit. 2018-11-01]. Dostupné online.
8. ↑   *2013 - Národný pamätník olympionikov* [online]. Vychodil architects, s.r.o. (www.vychodil.sk), [cit. 2018-11-01]. Dostupné online.
9. ↑   *Na Národnom pamätníku odhalili tabuľku na počesť Evy Šuranovej* [online]. TASR (www.teraz.sk), 27. 10. 2017, [cit. 2018-11-01]. Dostupné online.
10. ↑   *Na Národnom pamätníku odhalili tabuľku V. Weissovi najstaršiemu* [online]. TASR (www.teraz.sk), 24.10.2018, [cit. 2018-11-01]. Dostupné online.

Iné projekty
------------

WikicitátyCommons
* Spolupracuj na Wikicitátoch Wikicitáty ponúkajú citáty od alebo o **Národný pamätník olympionikov**
* Spolupracuj na Commons Commons ponúka multimediálne súbory na tému **Národný pamätník olympionikov**

Externé odkazy
--------------

* Oficiálna stránka pamätníka